Taastrup, den 10. januar 2019  
Sag 17-2018-00987 – Dok. 412801/tk\_dh

Høringssvar om lovforslag om høreapparatbehandling (ændring af sundhedsloven)

DH takker for muligheden for at komme med bemærkninger. Lovforslaget udmønter dele af finanslovaftalen for 2019, hvad angår høreapparatbehandling.

Med aftalen og lovforslaget sættes fokus på nedbringelse af ventetider og styrkelse af faglig kvalitet, gennemsigtighed og information, patientsikkerhed og habilitet. Det er positivt.

Lovforslaget indeholder flere gode initiativer. Det gælder fx nationale kvalitetskrav gældende for høreapparatbehandling i såvel offentligt som privat regi, ensartet tilsyn og krav til indberetning af data.

Der er dog også en række mangler i forslaget. DH henviser til Høreforeningens høringssvar og støtter fuldt ud de ændringer, foreningen efterlyser. I tilknytning hertil anbefaler DH at:

* Høreapparatbehandling bør ligestilles med anden sygebehandling. Der bør således indføres en behandlingsgaranti på en måned for mennesker med høretab.
* Der skal stilles klare kvalitetskrav til gratis behandling med høreapparater i det private, som sikrer patienterne valgmulighed og kvalitet på linje med behandlingen i det offentlige.
* Der skal skabes synlighed om størrelsen af egenbetaling for patienter i privat høreapparatbehandling.
* Det skal sikres, at information til patienter med høretab er tilgængelig for alle mennesker med handicap.

**Lovforslaget bør indføre behandlingsgaranti som på andre sygehusydelser**

Ventetider på høreapparatbehandling har gennem længere tid været helt urimeligt lange. Der er ingen andre steder i sygehusvæsenet – eller i sundhedsvæsenet i det hele taget – hvor ventetider kan være 2 år eller mere. Problemet er særlig stort for borgere med svært eller kompliceret høretab, som jo efter den faglige vejledning skal behandles i offentligt regi. De sociale, økonomiske og menneskelige omkostninger ved så lange ventetider kan være betydelige.

Behandling på offentlige høreklinikker regnes for sygehusbehandling. Men det udvidede frie sygehusvalg gælder ikke for høreapparatbehandling, som reglerne er i dag. Det betyder, at den behandlingsgaranti på en måned, som patienter med andre sygdomme eller funktionsnedsættelser er omfattet af, ikke gælder for patienter med høretab.

DH deler det synspunkt, at der er tale om forskelsbehandling af handicapgruppe, når mennesker med høretab ikke omfattet af den behandlingsgaranti, der gælder for anden sygehusbehandling.

DH foreslår:

Lovforslaget skal sikre, at mennesker med høretab omfattes af den behandlingsgaranti, der ligger i det udvidede frie sygehusvalg.

**Klare kvalitetskrav**

Der bør stilles klare kvalitetskrav til udbuddet af gratis høreapparater i det private, så patienter med ukompliceret høretab kan få en kvalitetsmæssig tilfredsstillende behandling uden egenbetaling. De nye kvalitetskrav til gratis høreapparater skal som minimum basere sig på kravsspecifikationerne i det sortiment, som findes inden for det offentlige (Amgros’ sortiment).

DH foreslår:

Der skal stilles klare kvalitetskrav til udbuddet af gratis høreapparater i privat regi, som minimum baseret på kravspecifikationerne i sortimentet i offentligt regi.

**Indberetning af data om patienternes egenbetaling**

Der lægges op til (§ 73, stk. 5), at leverandører som forudsætning for godkendelse skal indsamle og indsende en række data. Formålet er i første række at sikre kvaliteten af behandlingen i privat regi.

Der er imidlertid også behov for at stille krav om at indsamle og indsende data om den egenbetaling, borgere med høretab lægger i privat regi. Der har tidligere været vanskeligt at få valide data om egenbetalingens størrelse.

Borgere med handicap betaler betydelige beløb til befordring, fysioterapi, tandpleje, hjælpemidler, medicin, kost og kosttilskud. For nogle vedkommende altså også til høreapparatbehandling i privat regi. Det er en ekstra byrde, som DH ikke finder rimelig. DH lægger vægt på, at det i det mindste skal være muligt at få præcise data på, hvor stor denne egenbetaling er.

DH foreslår:

Lovforslaget skal gøre det muligt at indsamle data om egenbetaling for høreapparatbehandling i privat regi.

**Information skal være tilgængelig for mennesker med handicap**

I § 73a, stk. 7, foreslås, at der speciallægen i øre-, næse- og halssygdomme skal udlevere en informationspjece til patienterne. Det er Sundhedsstyrelsen, der skal udarbejde denne pjece.

Forslaget som sådan er udmærket. Men der er nogle patienter med handicap, som vil have svært ved at læse og/eller forstå en informationspjece.

For at sikre lige adgang til information for alle skal informationspjecen derfor suppleres, dels med en læs-let version for bl.a. personer med kognitiv handicap, dels med digital information til bl.a. personer med læsevanskeligheder, blinde, døvblinde m.fl. Digital information skal være tilgængelig for mennesker med handicap, jf. Lov om tilgængelighed af offentlige organers websteder og mobilapplikationer (LOV nr. 692 af 08/06/2018) <https://digst.dk/digital-service/webtilgaengelighed/lov-om-webtilgaengelighed/>

DH foreslår:

Informationspjecen skal suppleres med information, der er tilgængelig for alle mennesker med handicap, jf. ovenfor.

Med venlig hilsen

cid:image001.jpg@01CFE3CC.C4E6D750

Thorkild Olesen, formand

For uddybende bemærkninger kontakt chefkonsulent Torben Kajberg på [tk@handicap.dk](mailto:tk@handicap.dk)